**Beretning Generalforsamling i VOKS 11. juni 2023**

Velkommen til vores 7. ordinære generalforsamling.

Inden vi går til beretningen vil jeg lige **præsentere bestyrelsen.**

Brit Stenbjerg Larsen – repræsentant for Ordruplund GF - sekretær og kasserer.

Tonny Petersen – repræsentant for Baunens GF – trykkeri – foldere og opslag

Henning Balslev Clausen - repræsentant for Lindegården GF og ansvarlig for hjemmeside

Kirsten Møller - repræsentant for Kårup Skov og Ordrup Næs GF – og formand

**Møder mv.**

Siden sidste generalforsamling den 26. juni 2022 har vi afholdt 3 ordinære bestyrelsesmøder og 3 forberedende bestyrelsesmøder, hvor vi forbereder Sensommerdag, Skovens dag og Generalforsamling

Ved siden af møderne har vi – som i de andre år - haft mail - og telefonkorrespondance med hinanden og med repræsentanter fra diverse fonde, myndigheder, facebook og andre medier. Endvidere diverse opsynsture til miljøerne og uddeling af foldere og opsætning af opslag.

**Medlemsaktiviteter:**

**En Sensommerdag og Skovens Dag**

Som I ved skal vi i følge vor samarbejdsaftale med Naturstyrelsen Vestsjælland – nu Midtsjælland- hvert år, den anden uge i september afholde en ”Skovdag” hvor medlemmer af VOKS går miljøerne efter.

I september 2022 afholdt vi derfor den 5. **”Sensommerdag i skoven”.** 6 medlemmer og bestyrelsen dukkede op og havde 2 gode timer sammen hvor vi gik miljøerne efter for skader, rensede installationerne for skidt og beskar planter - især på Sletten.

Bestyrelsen vil også i år indkalde **til ”Sensommerdag i skoven” – 2. Lørdag i september dvs. den 9. september..** Sæt det i jeres kalendere. Vi håber at I og andre medlemmer vil møde op.

I April afholdt vi **Skovens Dag,** hvor vi indbød medlemmer og andre interesserede i at deltage i en eftermiddagsvandring sammen med Skovrider Jens Peter Simonsen. Vi vandrede fra Pavillionen over Orehøje, Overdrevet mod Nekseløbugten og gennem Kårup Skov, hvor Jens Peter fortalte om livet og naturplejen på de statsejede områder, vi passerede. Det blev en dejlig eftermiddag sammen med 25 naturglade vandrere. Vi sluttede af i Pavillonen med hygge og udveksling af erfaringer fra området over en kop kaffe/the og hjemmebagte knækbrød og chokoladekager.

**Vedligehold af miljøerne skal vi også ha klaret.** Der er behov for, at de redskaber - herunder Pavillonen og Fortællerhulen - der er udført i Eg eller Lærketræ - løbende bliver olieret mere. En Arbejdsgruppe fra Næsgårdens grundejerforening, har olieret alle redskaber i Eventyrdalen – dog mangler Fortællerhulens tag at blive olieret. Kirsten Møller og Steen Høyrup fra Grundejerforeningen Kårup Skov og Ordrup Næs har olieret dele af Egeslettens platform. Det udvendige mangler at blive olieret. Brit Stenbjerg fra Ordruplund GF har olieret Skovfittness. Og så har Kim Jensen og Steen Høyrup fra GF Kårup Skov og Ordrup Næs repareret loungestolene på Egesletten efter at der var blevet udøvet hærværk på dem. Forstå det hvem der kan det.

Vi vil opfordre til, at der kan dannes arbejdsgrupper fra hver af de ansvarlige grundejerforeninger, som fremadrettet tager sig af de forskellige miljøer i skoven. Det handler først og fremmest om vedligehold af de dele, der er udført i eg og lærketræ. Robinietræet vil klare sig fint i endnu et par år.

Hvem vil være med til dette ?

**Finansiering - bevillinger**

Vi har også i det forløbne år søgt om nye midler. Kommunen har givet os beløb på 10.000 kr. til vedligehold og dem er vi glade for. Fondene er desværre ikke så tilbøjelige til at give støtte De vil hellere give støtte til nye projekter end til vedligehold af gamle.

Derfor besluttede vi sidste år at forsøge at indsamle midler på nye måder og blandt dem, der rent faktisk bruger miljøerne.

Vi opfordrer nu til frivillige donationer blandt brugerne. Vi har sat opslag med opfordringer op i alle miljøer. Det har været en rigtig god idé. Der kommer nu løbende små og lidt større beløb ind.

Vi har derfor ikke, som foreslået sidste år, stillet forslag om at hæve medlemskontingenterne i år. Det er ikke nødvendigt. Det løber rundt med det nuværende aktivitetsniveau. Vi har tilmed fået råd til at købe en ny hængekøje og få sat hængekøjer op et nyt sted midt i Næsskoven.

Brit vil i sin redegørelse fortælle hvad, der er søgt og hvad vi har opnået af økonomiske tilskud.

**Status for projektet**

Vi finder, at vi har nået meget i vores projekt. Vi er der i projektet, hvor vi nu alene skal bruge kræfter på vedligehold af miljøerne, men vi er åbne over for nye ideer, initiativer og forslag, som kommer fra medlemmerne.

Fra et medlem fik vi sidste år et forslag om, at vi skulle lægge billet ind på én af Dambo kæmpetroldene, som skulle flyttes på grund af byggeri. Vi annoncerede straks vort kandidatur til at modtage en trold Ivan Evigvår, som blev tilbudt gratis til det sted, hvor der var størst opbakning til en placering og efterfølgende ansvar for transport og vedligehold. Over en måned løb afstemningen. Det gav megen presseomtale, facebookopslag. Selv TV fulgte slagets gang mellem de 10 projekter, som Dambo havde udpeget som endelige kandidater blandt de oprindelige 500 ansøgninger. Desværre nåede vi ikke i mål, men svingede hele tiden mellem 1. og 2. pladsen og fik i alt ca. 16.800 stemmer på Facebook. Så nu tror vi, at rigtig mange kender til vores projekt.

Efterfølgende har vi af Thomas Dambo fået et tilbud på at få en lavet en trold til Kårup Skov, men nu koster det ca. ½ million – og det orker vi ikke at skulle forsøge at indsamle. Kommunen og GeoPark Odsherred har heller ikke lagt billet ind på det, selvom de var meget begejstrede for ideen, da den var næsten ”gratis”. Der skal en privat fond til at rejse et sådant projekt og nok også flere parkeringspladser i vort område.

Vi får løbende positive tilkendegivelser fra begejstrede bedsteforældre og børnefamilier. Især begejstrer Bevægelsesmiljøet med Svævebanen - og Eventyrdalen meget. Her kommer folk i flok og leger sammen i alle aldre. Det slider på Svævebanen, så den skal løbende strammes op og stolen skal repareres. Den nye fodafsats ved svævebanen fungerer fint, så også de mindre børn selv kan komme op i svævebanen. Skovfittness har fået en ekstra afsats til armgangen.

**Folderne**

Folderne er trykt i alt 10.000 eksemplarer. De er nu alle brugt. Som vi fortalte sidste år, har vi ikke planer om at trykke flere. Efterhånden kender de fleste miljøerne, så nu opfordrer vi i stedet til at downloade kort, hvis der er behov for det. Vi har hængt kort op i Ordrup by og Google angiver også hvor miljøerne er.

**Samarbejder**

Samarbejdet med Den Lille Legepladsfabrik fungerer fint. De er altid lydhøre over for vore udfordringer og ønsker. Det er robuste miljøer de har lavet med gode og flotte løsninger og af høj kvalitet. Stor tak til Peter Houkjær og hans team.

Vi har et fint samarbejde med Naturstyrelsen Midtsjælland og Odsherreds Kommune. Odsherreds kommune har støttet os økonomisk næsten hvert år og er altid hjælpsomme.

Samarbejdet med Naturstyrelsen handler nu om at leve op til den samarbejdsaftale ( se vores hjemmeside) som de 10 foreninger, der var med til at etablere denne forening, har indgået med Naturstyrelsen. Her har alle underskrivere forpligtet sig til at sikre det nødvendige vedligehold af miljøerne i skoven i et samarbejde med Naturstyrelsen i minimum 10 år.

Vi skal derfor meget opfordre til, at vi sammen fortsat sikrer denne aftales intentioner og forpligtigelser som bestyrelsesmedlem eller som aktivist/aktivitetsarrangør.

Vi vil meget gerne have bestyrelsesmedlemmer fra alle de ansvarlige grundejerforeninger. Det halter. Kun fire af de oprindeligt 10 GF mv. er pt. aktive i bestyrelsesarbejde. Næsgårdens GF har påtaget sig at vedligeholde/ oliere Eventyrdalen som deres bidrag til foreningens arbejde.

**Hjemmesiden**

Hjemmesiden fungerer fint - synes vi selv. Den gør det nemt at finde os og det let at finde informationer om projektet. Vi forsøger jævnligt at opdatere siden, som regel i forbindelse med vore møder og medlemsaktiviteter.

**Flere medlemmer – flere bidrag**

Der er fortsat behov for en indsats for at sikre den fornødne opbakning til projektet og meget gerne flere aktive medlemmer.

Tak for ordet. Hermed er der åbent for spørgsmål og debat.